Când ar putea ieși din spital Florin Piersic. Doctorii au vești bune despre renumitul actor în vârstă de 88 de ani. Maestrul este internat în unitatea medicală din Capitală de aproximativ două săptămâni, după ce a fost transferat de la Cluj-Napoca.
Când ar putea fi externat Florin Piersic din Spitalul Foișor. Medicii au venit cu dezvăluiri importante legat de celebrul artist. Actorul se recuperează după ce a făcut septicemie și i-a fost montată o proteză provizorie de genunchi.
În prezent, starea sa de sănătate este una bună, cu toate că se deplasează cu ajutorul unui cadru. Medicii au transmis că în curând Mărgelatu poate părăsi unitatea medicală pentru a se întoarce acasă, la cei dragi.
„Veştile sunt bune. Evoluția e favorabilă. Într-un interval relativ scurt, în funcţie de cum vor merge toate în dinamică se poată să ajungă acasă aşa cum dumnealui își doreşte, familia şi noi.
Va fi un interval destul de scurt, cu condiția ca lucrurile să evolueze bine. Și asta nu înseamnă că în momentul în care ajunge acasă nu va mai fi monitorizat în continuare: recuperarea ortopedică, procesul infecţios care trebuie să fie rezolvat, cardiologic.
Și cu siguranță, această monitorizare va presupune o perioadă lungă de timp”, a declarat medicul infecționist Adrian Marinescu despre starea de sănătate a lui Florin Pierisc, pentru observatornews.ro.
Florin Piersic mai are nevoie de două intervenții chirurgicale. Operațiile urmează să aibă loc după ce renumitul actor se recuperează complet. Una dintre acestea trebuie să înlocuiască proteza provizorie de la genunchi cu una permanentă.
A doua intervenție va fi la inimă pentru că artistului îi trebuie un nou stimulator cardiac. Cardiologii de la Cluj-Napoca au venit cu două variante în această privință. Operația poate avea loc la Cluj sau în Capitală.
„Dacă îşi doreşte să îl ajut tot eu pe linia asta sunt două variante: o variantă ar fi în momentul în care lucrurile sunt foarte bune din punct de vedere al stării lui generale, deplasarea lui la Cluj la Institutul Inimii.
A doua variantă este dacă maestrul îşi doreste şi acceptă şi colegii din Bucureşti, să merg în Bucureşti şi alături de colegi de-ai noştri, în unul din spitalele cu maximă competenţă din Bucureşti, să facem o astfel de procedură”, a spus Horia Roşianu, medic chirurg Institutul Inimii Cluj, pentru sursa citată.